ประกาศองค์การบริหารส่วนจังหวัดสุรินทร์ เรื่อง  โครงสร้างการจัดองค์กร อำนาจหน้าที่ วิธีดำเนินงานและสถานที่ติดต่อเพื่อรับข้อมูลข่าวสารขององค์การบริหารส่วนจังหวัดสุรินทร์

ประกาศองค์การบริหารส่วนจังหวัดสุรินทร์

ประกาศองค์การบริหารส่วนจังหวัดสุรินทร์
เรื่อง  โครงสร้างการจัดองค์กร อำนาจหน้าที่
วิธีดำเนินงาน
และสถานที่ติดต่อเพื่อรับข้อมูลข่าวสารขององค์การ
บริหารส่วนจังหวัดสุรินทร์[๑]

ตามพระราชบัญญัติข้อมูลข่าวสารของราชการ
พ.ศ.
๒๕๔๐
ได้ประกาศในราชกิจจานุเบกษา เมื่อวันที่ ๓๐ กันยายน ๒๕๔๐
และมีผลใช้บังคับตั้งแต่วันที่ ๙ ธันวาคม ๒๕๔๐ เป็นต้นมา โดยพระราชบัญญัติดังกล่าว
ได้กำหนดให้หน่วยงานของรัฐรวบรวมข้อมูลข่าวสารของราชการตามมาตรา ๗ (๑) (๓) ที่มีผลใช้บังคับอยู่ ได้แก่
โครงสร้างอำนาจหน้าที่ วิธีดำเนินงาน และสถานที่ติดต่อ ลงพิมพ์ในราชกิจจานุเบกษา
นั้น

เพื่อให้เป็นไปตามพระราชบัญญัติข้อมูลข่าวสารของทางราชการ
พ.ศ.
๒๕๔๐
ที่จะให้ประชาชนรับรู้ข้อมูลข่าวสารเกี่ยวกับการดำเนินการต่างๆ
ของทางราชการและสามารถแสดงความคิดเห็นและใช้สิทธิทางการเมืองได้
โดยถูกต้องกับสภาพความเป็นจริง จึงสมควรประกาศโครงสร้าง
และการจัดองค์กรในการดำเนินงานขององค์การบริหารส่วนจังหวัดสุรินทร์
และสถานที่ติดต่อเพื่อรับข้อมูลข่าวสาร ดังนี้
โครงสร้าง
อำนาจหน้าที่ และสถานที่ติดต่อขององค์การบริหารส่วนจังหวัดสุรินทร์
โครงสร้างแบ่งส่วนราชการออกเป็น
๕ กอง ดังนี้

๑. สำนักปลัดองค์การบริหารส่วนจังหวัด
แบ่งงานภายในออกเป็น ๕ ฝ่าย คือ
๑.๑
ฝ่ายบริหารงานทั่วไป มีหน้าที่รับผิดชอบเกี่ยวกับงานธุรการ งานสารบรรณ
งานเลขานุการบริหาร งานเลือกตั้ง งานรัฐพิธี งานประชาสัมพันธ์
งานข้อมูลข่าวสารทั่วไปและสารสนเทศรักษาความสะอาดและรักษาความปลอดภัยสถานที่ราชการ
งานประสานงานหน่วยงานอื่น งานอื่นที่ไม่มีส่วนราชการใดรับผิดชอบงานอื่นๆ
ที่เกี่ยวข้องและได้รับมอบหมาย
๑.๒
ฝ่ายบริหารงานบุคคล
มีหน้าที่รับผิดชอบเกี่ยวกับงานการเจ้าหน้าที่งานสิทธิสวัสดิการข้าราชการและลูกจ้าง
งานเลขานุการคณะกรรมการข้าราชการองค์การบริหารส่วนจังหวัด งานพัฒนาบุคลากร
งานอื่นๆ ที่เกี่ยวข้องและได้รับมอบหมาย
๑.๓
ฝ่ายนิติการและการพาณิชย์ มีหน้าที่รับผิดชอบเกี่ยวกับงานด้านนิติการ ตรา
ข้อบัญญัติองค์การบริหารส่วนจังหวัด ที่ไม่ใช่ข้อบัญญัติงบประมาณรายจ่าย
กิจการพาณิชยการ จัดหาผลประโยชน์จากทรัพย์สินขององค์การบริหารส่วนจังหวัด นิติกรรม
สัญญา รับเรื่องราวร้องทุกข์ ร้องเรียน
รักษาความสงบเรียบร้อยและศีลธรรมอันดีของประชาชน สังคมสงเคราะห์ งานอื่นๆ
ที่เกี่ยวข้องและที่ได้รับมอบหมาย
๑.๔
ฝ่ายการพัฒนาสังคม มีหน้าที่รับผิดชอบเกี่ยวกับงานคุ้มครองดูแลรักษาทรัพยากรธรรมชาติ
บำรุงศิลปวัฒนธรรม จารีต ประเพณี และภูมิปัญญาท้องถิ่น การส่งเสริมการศึกษา
การทำนุบำรุงศาสนา และส่งเสริมวัฒนธรรม การพัฒนาและส่งเสริมอาชีพ งานอื่นๆ
ที่เกี่ยวข้องและได้รับมอบหมาย
๑.๕
ฝ่ายการพัฒนาและส่งเสริมการท่องเที่ยว มีหน้าที่รับผิดชอบเกี่ยวกับงานการประชาสัมพันธ์
การปรับปรุงสถานที่ท่องเที่ยว งานพัฒนาแหล่งท่องเที่ยว งานสำรวจแหล่งท่องเที่ยว
งานส่งเสริมการท่องเที่ยว งานอื่นๆ ที่เกี่ยวข้องและได้รับมอบหมาย

๒. กองกิจการสภาองค์การบริหารส่วนจังหวัด
แบ่งส่วนราชการภายในออกเป็น ๓ ฝ่าย คือ
๒.๑
ฝ่ายการประชุมสภาองค์การบริหารส่วนจังหวัด
มีหน้าที่รับผิดชอบเกี่ยวกับงานการประชุมสภาองค์การบริหารส่วนจังหวัด
และคณะกรรมการต่างๆ ของสภาองค์การบริหารส่วนจังหวัด งานกฎหมาย
และระเบียบข้อบังคับการประชุม
การตั้งกระทู้ถามข้อซักถามของสภาองค์การบริหารส่วนจังหวัด งานอื่นๆ ที่เกี่ยวข้องและได้รับมอบหมาย
๒.๒
ฝ่ายกิจการสภาองค์การบริหารส่วนจังหวัด
มีหน้าที่รับผิดชอบเกี่ยวกับงานติดตามผลการปฏิบัติตามมติของสภาองค์การบริหารส่วนจังหวัด
หรือคณะกรรมการของสภาองค์การบริหารส่วนจังหวัด
งานระเบียบและทะเบียนประวัติตลอดจนสิทธิสวัสดิการของสมาชิกสภาองค์การบริหารส่วนจังหวัด
งานเลขานุการประธานสภาองค์การบริหารส่วนจังหวัด
รองประธานสภาองค์การบริหารส่วนจังหวัด
งานส่งเสริมและพัฒนาสมาชิกสภาองค์การบริหารส่วนจังหวัด งานอื่นๆ
ที่เกี่ยวข้องและที่ได้รับมอบหมาย
๒.๓
ฝ่ายส่งเสริมการมีส่วนร่วมของประชาชน มีหน้าที่รับผิดชอบเกี่ยวกับงานการพัฒนาการเมืองการปกครอง
งานเครือข่ายองค์กรปกครองส่วนท้องถิ่น งานเกี่ยวกับกิจกรรมการมีส่วนร่วมของประชาชน
งานอื่นๆ ที่เกี่ยวข้องและที่ได้รับมอบหมาย

๓. กองแผนและงบประมาณ
แบ่งส่วนราชการภายใน ออกเป็น ๓ ฝ่าย คือ
๓.๑
ฝ่ายนโยบายและแผนงาน มีหน้าที่รับผิดชอบเกี่ยวกับงานวิเคราะห์นโยบายและแผนงานขององค์การบริหารส่วนจังหวัด
งานการจัดทำแผนพัฒนาองค์การบริหารส่วนจังหวัด งานประสานจัดทำแผนพัฒนาจังหวัด
งานคณะกรรมการพัฒนาองค์การบริหารส่วนจังหวัด
และคณะกรรมการจัดทำแผนพัฒนาองค์การบริหารส่วนจังหวัด งานศูนย์ข้อมูล
การพัฒนาจังหวัด งานแผนงานด้านสาธารณูปโภคและสาธารณูปการ การผังเมือง งานอื่นๆ
ที่เกี่ยวข้องและได้รับมอบหมาย
๓.๒
ฝ่ายงบประมาณและพัฒนารายได้
มีหน้าที่รับผิดชอบเกี่ยวกับงานจัดทำข้อบัญญัติงบประมาณรายจ่าย การโอนเงินงบประมาณ
การแก้ไขเปลี่ยนแปลงงบประมาณ โครงการเงินอุดหนุน
งานพัฒนารายได้ขององค์การบริหารส่วนจังหวัด งานอื่นๆ
ที่เกี่ยวข้องและที่ได้รับมอบหมาย
๓.๓
ฝ่ายตรวจติดตามและประเมินผลแผนงานและโครงการ
มีหน้าที่รับผิดชอบเกี่ยวกับงานตรวจติดตามการดำเนินงานตามข้อบัญญัติ
งานงบประมาณรายจ่าย งานประเมินผลโครงการงานอื่นๆ ที่เกี่ยวข้องและที่ได้รับมอบหมาย

๔. กองคลัง
แบ่งส่วนราชการภายใน ออกเป็น ๔ ฝ่าย คือ
๔.๑
ฝ่ายการเงิน มีหน้าที่รับผิดชอบเกี่ยวกับงานเบิกจ่าย รับ นำส่ง
เก็บรักษาเงินและเอกสารแทนการเงิน งานตรวจสอบใบสำคัญ ฎีกา งานเบิกจ่าย เงินเดือน
ค่าจ้าง ค่าตอบแทน หรือเงินอื่นๆ งานเบิกจ่ายการขอรับเงินบำเหน็จบำนาญ
งานการจัดสรรเงินต่างๆ งานควบคุมการเบิกจ่ายงบประมาณ งานจัดทำงบทดลองประจำเดือน
ประจำปี งานอื่นๆ ที่เกี่ยวข้องและได้รับมอบหมาย
๔.๒
ฝ่ายการบัญชี มีหน้าที่รับผิดชอบเกี่ยวกับงานจัดทำงบประมาณ ฐานะทางการเงิน
งานจัดทำบัญชีทุกประเภท งานทะเบียนคุมรายได้ รายจ่ายทุกประเภท งานตรวจสอบบัญชี
งานวิชาการด้านการเงิน การบัญชี และการพัสดุ
งานช่วยเหลือให้คำแนะนำทางวิชาการแก่หน่วยงานท้องถิ่น งานอื่นๆ
ที่เกี่ยวข้องและได้รับมอบหมาย
๔.๓
ฝ่ายพัสดุและทรัพย์สิน มีหน้าที่รับผิดชอบเกี่ยวกับงานจัดซื้อ จัดจ้าง จัดหาพัสดุ
งานซ่อมแซม บำรุงรักษาพัสดุ งานทะเบียน พัสดุ ครุภัณฑ์ ทรัพย์สิน
งานควบคุมตรวจสอบการรับจ่ายพัสดุ งานจำหน่ายพัสดุ ครุภัณฑ์ งานอื่นๆ
ที่เกี่ยวข้องและได้รับมอบหมาย
๔.๔
ฝ่ายเร่งรัดและจัดเก็บรายได้ มีหน้าที่รับผิดชอบเกี่ยวกับงานเก็บรายได้ งานเร่งรัดจัดเก็บรายได้
งานอื่นๆ ที่เกี่ยวข้องและได้รับมอบหมาย

๕. กองช่าง
แบ่งส่วนราชการภายใน ออกเป็น ๔ ฝ่าย คือ
๕.๑
ฝ่ายสำรวจและออกแบบ มีหน้าที่รับผิดชอบเกี่ยวกับงานสำรวจ
ออกแบบและจัดทำข้อมูลด้านวิศวกรรม งานจัดเก็บและทดสอบคุณภาพวัสดุ
งานออกแบบและเขียนแบบ งานรวบรวมจัดเก็บประวัติโครงการต่างๆ งานอื่นๆ
ที่เกี่ยวข้องและที่ได้รับมอบหมาย
๕.๒
ฝ่ายก่อสร้างและซ่อมบำรุง มีหน้าที่รับผิดชอบเกี่ยวกับงานแผนการปฏิบัติงานประจำปี
งานการตรวจสอบการก่อสร้าง งานควบคุมอาคารตามกฎหมาย
งานแผนการปฏิบัติงานก่อสร้างและซ่อมบำรุง งานการควบคุมการก่อสร้างและซ่อมแซมสะพาน
แหล่งน้ำ อาคาร งานอื่นๆ ที่เกี่ยวข้องและที่ได้รับมอบหมาย
๕.๓
ฝ่ายเครื่องจักรกล มีหน้าที่รับผิดชอบเกี่ยวกับแผนงานด้านวิศวกรรม
เครื่องจักรกลประจำปี งานรวบรวมประวัติ ติดตามควบคุมการปฏิบัติงานเครื่องจักร
งานแผนงานและการควบคุมการบำรุงรักษา ซ่อมแซมเครื่องจักรกลและยานพาหนะ
งานแผนงานควบคุม เก็บรักษา การเบิกจ่ายวัสดุ อุปกรณ์ อะไหล่ น้ำมันเชื้อเพลิง
งานให้ความช่วยเหลือสนับสนุนด้านวิชาการ ด้านเทคนิค
และเครื่องจักรกลแก่หน่วยงานท้องถิ่น งานอื่นๆ ที่เกี่ยวข้องและที่ได้รับมอบหมาย
๕.๔
ฝ่ายสาธารณภัยและสิ่งแวดล้อม
มีหน้าที่รับผิดชอบเกี่ยวกับการป้องกันและบรรเทาสาธารณภัย งานสาธารณูปโภค
และสิ่งแวดล้อม งานอื่นๆ ที่เกี่ยวข้องและที่ได้รับมอบหมาย

๖. หน่วยตรวจสอบภายใน
แบ่งส่วนราชการภายใน ออกเป็น ๓ ฝ่ายคือ
๖.๑
ฝ่ายตรวจสอบภายใน ๑ มีหน้าที่รับผิดชอบเกี่ยวกับการตรวจสอบบัญชี เอกสาร
การเบิกจ่าย เอกสารการเงินทุกประเภทขององค์การบริหารส่วนจังหวัด
งานเกี่ยวกับการตรวจสอบการเก็บรักษา งานอื่นๆ ที่เกี่ยวข้องและที่ได้รับมอบหมาย
๖.๒
ฝ่ายตรวจสอบภายใน ๒
มีหน้าที่รับผิดชอบเกี่ยวกับการตรวจสอบพัสดุและการเก็บรักษาขององค์การบริหารส่วนจังหวัด
งานอื่นๆ ที่เกี่ยวข้องและที่ได้รับมอบหมาย
๖.๓
ฝ่ายตรวจสอบภายใน ๓
มีหน้าที่รับผิดชอบเกี่ยวกับการตรวจสอบทรัพย์สินและการหาประโยชน์จากทรัพย์สินขององค์การบริหารส่วนจังหวัด
งานอื่นๆ ที่เกี่ยวข้องและที่ได้รับมอบหมาย

อำนาจหน้าที่ 
๑. อำนาจหน้าที่ตามมาตรา
๔๕ แห่ง พระราชบัญญัติองค์การบริหารส่วนจังหวัด พ.ศ.
๒๕๔๐ กำหนดให้องค์การบริหารส่วนจังหวัดสุรินทร์
มีอำนาจหน้าที่ดำเนินการภายในเขตองค์การบริหารส่วนจังหวัดสุรินทร์ ดังนี้
๑.๑
ตราข้อบัญญัติโดยไม่ขัดหรือแย้งต่อกฎหมาย
๑.๒
จัดทำแผนพัฒนาองค์การบริหารส่วนจังหวัด และประสานการจัดทำแผนพัฒนาจังหวัด
ตามระเบียบที่คณะรัฐมนตรีกำหนด
๑.๓
สนับสนุนสภาตำบลและราชการส่วนท้องถิ่นอื่นในการพัฒนาท้องถิ่น
๑.๔
ประสานและให้ความร่วมมือในการปฏิบัติหน้าที่ของสภาตำบลและราชการส่วนท้องถิ่นอื่น
๑.๕
แบ่งสรรเงินซึ่งตามกฎหมายจะต้องแบ่งให้แก่สภาตำบลและราชการส่วนท้องถิ่น
๑.๖
อำนาจหน้าที่ของจังหวัดตามพระราชบัญญัติระเบียบบริหารราชการส่วนจังหวัด พ.ศ.
๒๔๙๘ เฉพาะภายในเขตสภาตำบล
๑.๗
คุ้มครอง ดูแล และบำรุงรักษาทรัพยากรธรรมชาติและสิ่งแวดล้อม (๗
ทวิ) บำรุงรักษาศิลปะ จารีตประเพณี ภูมิปัญญาท้องถิ่น และวัฒนธรรมอันดีของท้องถิ่น
(เพิ่มเติมตามมาตรา ๘
แห่งพระราชบัญญัติองค์การบริหารส่วนจังหวัด (ฉบับที่
๒) พ.ศ. ๒๕๔๒)
๑.๘
จัดทำกิจการใดๆ
อันเป็นอำนาจหน้าที่ของราชการส่วนท้องถิ่นอื่นที่อยู่ในเขตองค์การบริหารส่วนจังหวัด
และกิจการนั้นเป็นการสมควรให้ราชการส่วนท้องถิ่นอื่นร่วมกันดำเนินการหรือให้องค์การบริหารส่วนจังหวัดจัดทำ
ทั้งนี้ตามที่กำหนดในกฎกระทรวง
๑.๙
จัดทำกิจการอื่นใดตามที่กำหนดไว้ในพระราชบัญญัตินี้
หรือกฎหมายอื่นกำหนดให้เป็นอำนาจหน้าที่ขององค์การบริหารส่วนจังหวัด
บรรดาอำนาจหน้าที่ใดซึ่งเป็นของราชการส่วนกลาง
หรือราชการส่วนภูมิภาคอาจมอบให้องค์การบริหารส่วนจังหวัดปฏิบัติได้ ทั้งนี้
ตามที่กำหนดในกฎกระทรวง

๒. อำนาจหน้าที่ตามพระราชบัญญัติกำหนดแผนและขั้นตอนการกระจายอำนาจให้แก่องค์กรปกครองส่วนท้องถิ่น
พ.ศ. ๒๕๔๒ มาตรา ๑๗
๒.๑
การจัดทำแผนพัฒนาท้องถิ่นของตนเอง และประสานการจัดทำแผนพัฒนาจังหวัดตามระเบียบที่คณะรัฐมนตรีกำหนด
๒.๒
การสนับสนุนองค์กรปกครองส่วนท้องถิ่นอื่นในการพัฒนาท้องถิ่น
๒.๓
การประสานและให้ความร่วมมือในการปฏิบัติหน้าที่ขององค์กรปกครองส่วนท้องถิ่นอื่น
๒.๔
การแบ่งสรรเงินซึ่งตามกฎหมายจะต้องแบ่งให้แก่องค์กรปกครองส่วนท้องถิ่นอื่น
๒.๕
การคุ้มครอง ดูแล และบำรุงรักษาป่าไม้ ที่ดิน ทรัพยากรธรรมชาติ และสิ่งแวดล้อม
๒.๖
การจัดการศึกษา
๒.๗
การส่งเสริมประชาธิปไตย ความเสมอภาค และสิทธิเสรีภาพของประชาชน
๒.๘
การส่งเสริมการมีส่วนร่วมของราษฎรในการพัฒนาท้องถิ่น
๒.๙
การส่งเสริมการพัฒนาเทคโนโลยีที่เหมาะสม
๒.๑๐
การจัดตั้งและดูแลระบบบำบัดน้ำเสียรวม
๒.๑๑
การกำจัดมูลฝอยและสิ่งปฏิกูลรวม
๒.๑๒
การจัดการสิ่งแวดล้อมและมลพิษต่างๆ
๒.๑๓
การจัดการและดูแลสถานีขนส่งทั้งทางบกและทางน้ำ
๒.๑๔
การส่งเสริมการท่องเที่ยว
๒.๑๕
การพาณิชย์ การส่งเสริมการลงทุน และการทำกิจการไม่ว่าจะดำเนินการเองหรือร่วมกับบุคคลอื่นหรือจากสหการ
๒.๑๖
การสร้างและบำรุงรักษาทางบกและทางน้ำที่เชื่อมต่อระหว่างองค์กรปกครองส่วนท้องถิ่นอื่น
๒.๑๗
การจัดตั้งและดูแลตลาดกลาง
๒.๑๘
การส่งเสริมการกีฬา จารีตประเพณี และวัฒนธรรมอันดีงานของท้องถิ่น
๒.๑๙
การจัดให้มีโรงพยาบาลจังหวัด การรักษาพยาบาล การป้องกันและควบคุมโรคติดต่อ
๒.๒๐
การจัดให้มีพิพิธภัณฑ์และหอจดหมายเหตุ
๒.๒๑
การขนส่งมวลชนและการวิศวกรรมจราจร
๒.๒๒
การป้องกันและบรรเทาสาธารณภัย
๒.๒๓
การจัดให้มีระบบรักษาความสงบเรียบร้อยในจังหวัด
๒.๒๔
จัดทำกิจการใดอันเป็นอำนาจและหน้าที่ขององค์กรปกครองส่วนท้องถิ่นอื่นที่อยู่ในเขตและกิจการนั้นเป็นการสมควรให้องค์กรปกครองส่วนท้องถิ่นอื่นร่วมกันดำเนินการหรือให้องค์การบริหารส่วนจังหวัดจัดทำ
ทั้งนี้ ตามที่คณะกรรมการประกาศกำหนด
๒.๒๕
สนับสนุนหรือช่วยเหลือส่วนราชการ หรือองค์กรปกครองส่วนท้องถิ่นอื่นในการพัฒนาท้องถิ่น
๒.๒๖
การให้บริการแก่เอกชน ส่วนราชการ หน่วยงานของรัฐ รัฐวิสาหกิจ
หรือองค์กรปกครองส่วนท้องถิ่นอื่น
๒.๒๗
การสังคมสงเคราะห์ และการพัฒนาคุณภาพชีวิตเด็ก สตรี คนชรา และผู้ด้อยโอกาส
๒.๒๘
จัดทำกิจการอื่นใดตามที่กำหนดไว้ในพระราชบัญญัตินี้หรือกฎหมายอื่นกำหนดให้เป็นอำนาจและหน้าที่ขององค์การบริหารส่วนจังหวัด
๒.๒๙
กิจการอื่นใดที่เป็นผลประโยชน์ของประชาชนในท้องถิ่นตามที่คณะกรรมการประกาศกำหนด

สถานที่ติดต่อ
สำนักงานองค์การบริหารส่วนจังหวัดสุรินทร์ ถนนหลักเมือง ตำบลในเมือง อำเภอเมือง จังหวัดสุรินทร์
๓๒๐๐๐ Web Site อบจ.สุรินทร์
คือ WWW  Surinpao.org. E-mail  Surin-Local@sanook.com
๑. สำนักปลัดองค์การบริหารส่วนจังหวัด
โทรศัพท์/โทรสาร ๐๔๔๕๑๑๙๗๕
๒. กองกิจการสภาองค์การบริหารส่วนจังหวัด
โทรศัพท์/โทรสาร ๐๔๔๕๑๑๙๒๑
๓. กองแผนและงบประมาณ
โทรศัพท์/โทรสาร ๐๔๔๕๑๑๖๕๖
๔. กองคลัง
โทรศัพท์/โทรสาร ๐๔๔๕๑๑๙๗๓
๕. กองช่าง
โทรศัพท์/โทรสาร ๐๔๔๕๒๐๖๕๘

ประกาศ
ณ วันที่ ๑๕ ธันวาคม พ.ศ. ๒๕๔๖
กิตติภัทร์  รุ่งธนเกียรติ
นายกองค์การบริหารส่วนจังหวัดสุรินทร์

สุภาพร/พิมพ์
๑๒
มีนาคม ๒๕๔๗
สุนันทา/อรดา/ตรวจ
๑๒
เมษายน ๒๕๔๗
A+B

[๑] รก.๒๕๔๖/พ๑๔๖ง/๕๕/๒๒ ธันวาคม ๒๕๔๖